b'\n_START_ARTICLE_\nMas del Jutge\n_START_SECTION_\nLocalitzaci\xc3\xb3\n_START_PARAGRAPH_\nEst\xc3\xa0 situat a 5 km del centre urb\xc3\xa0 de Torrent, al llarg dels quals se situa el Pol\xc3\xadgon Mas del Jutge, on es poden trobar una gran varietat d\'empreses que es dediquen a assumptes diversos, des d\'empreses carnisseres fins a materials de construcci\xc3\xb3._NEWLINE_T\xc3\xa9 bon acc\xc3\xa9s, ja que des de Torrent, travessant el pol\xc3\xadgon es pot accedir senzillament. A m\xc3\xa9s, la carretera CV-36 t\xc3\xa9 eixida directa al Mas del Jutge, la qual cosa facilita i redueix el temps d\'acc\xc3\xa9s des d\'altres pobles, com ara Alaqu\xc3\xa0s. Tamb\xc3\xa9 passa molt prop l\'Autovia del Mediterrani (A-7), des de la qual, mitjan\xc3\xa7ant les eixides a les carreteres CV-4011, o la ja mencionada CV-36, s\xc3\xb3n les vies d\'acc\xc3\xa9s principals a aquesta pedania torrentina. _NEWLINE_Per tant, el Mas del Jutge s\'ubica dins del terme municipal de Torrent, confinant amb els termes municipals de Xiva a l\'oest i amb el d\'Aldaia al nord.\n_START_SECTION_\nDenominaci\xc3\xb3\n_START_PARAGRAPH_\nEl nom del "Mas del Jutge" li ve donat per un casalot antic, situat a aquesta pedania, derrocat en 1941. Tot apunta que aquest casalot era propietat d\'un jutge anomenat Joseph Moreno Alvarado, el qual va ser nomenat alcalde del crim de l\'Audi\xc3\xa8ncia de Val\xc3\xa8ncia.\n_START_SECTION_\nRoma\n_START_PARAGRAPH_\nRoma ha estat molt present a Torrent, on ha deixat una gran varietat d\'objectes que donen fe de la seua estan\xc3\xa7a al lloc. _NEWLINE_En el Mas del Jutge s\'han realitzat diversos descobriments arqueol\xc3\xb2gics. L\'any 1887, es van trobar restes d\'humans, monedes i altres objectes i en 1912 es va trobar un mosaic policromat. En 1948, molt prop de l\'anomenat Mas, es van trobar restes del que un dia van ser habitacions per als romans que l\'habitaven, on es deixava const\xc3\xa0ncia de la pavimentaci\xc3\xb3 que es feia (llosetes rombo\xc3\xafdals), tamb\xc3\xa9 es trobaren a aquestes habitacions altres objectes com \xc3\xa0mfores, gerres, entre altres._NEWLINE_Per\xc3\xb2 la troballa m\xc3\xa9s important van ser dues monedes de bronze, una corresponent a l\'\xc3\xa8poca d\'Anton\xc3\xad Pius (governador de l\'Imperi Rom\xc3\xa0 des de 138 a 161 dC), la qual pesava 22 grams; l\'altra pertany a l\'\xc3\xa8poca de Constant\xc3\xad I el Gran (governador de l\'Imperi Rom\xc3\xa0 des de l\'any 306 fins a la seua mort l\'any 337), la qual pesa 3,5 grams.\n_START_SECTION_\nMoriscos\n_START_PARAGRAPH_\nPer part de la cultura \xc3\xa0rab, les empremtes f\xc3\xadsiques m\xc3\xa9s destacades que es poden trobar al Mas del Jutge o als seus voltants s\xc3\xb3n un aq\xc3\xbceducte, conegut com \xe2\x80\x9cels Arquets\xe2\x80\x9d, que se situa entre aquesta pedania torrentina i la Carrasquera. A m\xc3\xa9s, es poden trobar s\xc3\xa9quies que foren de creaci\xc3\xb3 romana, per\xc3\xb2 que foren conservades i mantingudes en funcionament pels \xc3\xa0rabs.\n_START_SECTION_\nEconomia\n_START_PARAGRAPH_\nAl Mas del Jutge com a Torrent, a conseq\xc3\xbc\xc3\xa8ncia de la seua posici\xc3\xb3 f\xc3\xadsica-geogr\xc3\xa0fica, la seua ocupaci\xc3\xb3 econ\xc3\xb2mica ha estat lligada a l\'agricultura i la ramaderia. La majoria de la poblaci\xc3\xb3 tradicionalment ha estat treballant al camp, dedicant-se als cultius de regadiu o de sec\xc3\xa0, o b\xc3\xa9 criant animals. Per altra banda, cal destacar el cultiu d\'hortalisses per a consum dom\xc3\xa8stic.\n_START_SECTION_\nErmita\n_START_PARAGRAPH_\nL\'ermita de Sant Vicent Ferrer va ser la primera a construir-se al terme municipal de Torrent, per\xc3\xb2 als seus inicis fou erigida com vicaria filial de Xiva, l\'any 1715. Va comen\xc3\xa7ar a funcionar com a vicaria independent l\'any 1749, obtenint el dret a tindre pila baptismal, llibres sacramentals, segell propi, cementeri i llibres de racional i culte. La seua erecci\xc3\xb3 com parr\xc3\xb2quia fou l\'any 1902, quan per ampliaci\xc3\xb3 del municipi de Torrent, deixa de ser vicaria independent de la Parr\xc3\xb2quia de Sant Joan Evangelista de Xiva i es converteix en parr\xc3\xb2quia d\'ajuda de l\'Esgl\xc3\xa9sia parroquial de l\'Assumpci\xc3\xb3 de Nostra Senyora de Torrent. Per aquest motiu, \xc3\xa9s considerada la segona parr\xc3\xb2quia m\xc3\xa9s antiga de Torrent. Les partides de baptismes, matrimonis i defuncions m\xc3\xa9s antigues estan situades a l\'esgl\xc3\xa9sia de Nostra Senyora de l\'Assumpci\xc3\xb3 i a la de Sant Llu\xc3\xads Bertran, per\xc3\xb2 les m\xc3\xa9s recents es troben ja en la mateixa parr\xc3\xb2quia de Sant Vicent Ferrer._NEWLINE_L\'esgl\xc3\xa9sia ocupa una superf\xc3\xadcie de 180,50 m\xc2\xb2 i cont\xc3\xa9 una nau central, capelles laterals i sagristia contigua. A m\xc3\xa9s, al seu campanar es poden apreciar tres campanes foses a 1733, 1813 i 1970 accedint a elles mitjan\xc3\xa7ant una escala interior. Hui dia, els dissabtes es continua celebrant l\'eucaristia per a qualsevol ve\xc3\xad que vulga apropar-se, abra\xc3\xa7ant principalment la zona del \xe2\x80\x9cPla de Quart\xe2\x80\x9d incloent a m\xc3\xa9s de les cases del Mas del Jutge, les de les Masies de Baviera, \xe2\x80\x9cdels Capellans\xe2\x80\x9d, del Rei, \xe2\x80\x9cMiralcamp\xe2\x80\x9d, Cardona la Vieja i Cardona la Nueva i Pav\xc3\xada._NEWLINE_En 2003 fou inaugurada la restauraci\xc3\xb3 completa del temple, tant interiorment com exteriorment, oficiada pel Bisbe Auxiliar de Val\xc3\xa8ncia, Jes\xc3\xbas Murgui Soriano.\n_START_SECTION_\nEscola\n_START_PARAGRAPH_\nActualment no existeix cap col\xc2\xb7legi al Mas del Jutge, per\xc3\xb2 anteriorment n\'exist\xc3\xad una escola que va ser constru\xc3\xafda a les primeries dels anys 50 del segle XX, amb l\'ajuda de pares i ve\xc3\xafns de la pedania. Com que \xc3\xa9s zona d\'agricultors i ramaders i per tant, viuen del camp, els diumenges es dedicaven a construir-la, ja que era l\'\xc3\xbanic dia que no anaven a treballar. L\'escola, empla\xc3\xa7ada davant de l\'esgl\xc3\xa9sia, estava formada per un \xc3\xbanic edifici que servia d\'aula, una cambra per guardar les bicicletes que servien de transport per arribar a l\'escola als alumnes que no vivien al Mas del Jutge, els serveis, la casa de la mestra i el pati per a jugar, conegut com el pati dels pins._NEWLINE_Aquesta escola acoll\xc3\xad no sols als xiquets i xiquetes del Mas del Jutge sin\xc3\xb3 tamb\xc3\xa9 de tota la rodalia i tant els alumnes de la rodalia com les professores destinades a l\'escola del Mas del Jutge havien de rec\xc3\xb3rrer amb bicicleta, carro o caminant els 5 quil\xc3\xb2metres (o m\xc3\xa9s) que els separaven de l\'escola._NEWLINE_Els anys m\xc3\xa9s importants d\'aquesta escola foren els 50, despr\xc3\xa9s de la seua construcci\xc3\xb3, on degut a l\'onada migrat\xc3\xb2ria que hi hagu\xc3\xa9 al Mas del Jutge l\'escola arrib\xc3\xa0 a tindre escolaritzats a m\xc3\xa9s de 70 alumnes entre els 5 i 14 anys. Tot i aix\xc3\xb2, els nous plans d\'estudis de l\'\xc3\xa8poca no permeteren el manteniment de l\'escola i tots els alumnes d\'aquest centre hagueren de traslladar-se al col\xc2\xb7legi Lope de Vega, m\xc3\xa9s conegut com "El Grupo", el col\xc2\xb7legi m\xc3\xa9s antic i pioner de la ciutat de Torrent, fundat l\'any 1932.\n_START_SECTION_\nFestes patronals\n_START_PARAGRAPH_\nLes festes patronals del Mas del Jutge se celebren el mes d\'agost, en honor a Sant Vicent Ferrer i a Sant Llu\xc3\xads Bertran. L\'inici d\'aquestes festes data d\'aproximadament els anys 60 del darrer segle, i en un primer moment, els clavaris i les clavariesses celebraven la festivitat per separat, un any s\'encarregaven els homes i l\'any seg\xc3\xbcent les dones, per\xc3\xb2 amb el pas dels anys van anar creant-se penyes i van ajuntar-se els homes amb les dones. Aquest grup de gent era l\'encarregat de programar els dies de festa i contractar l\'orquestra i altres actes, tot i que amb el pas dels anys s\'han anat creant noves penyes encarregades de la festa i desapareguent altres. _NEWLINE_La penya i els clavaris i clavariesses encarregats de realitzar la festa l\'any seg\xc3\xbcent s\'anomena l\'\xc3\xbaltim dia de festa de l\'any anterior, quan es finalitza la process\xc3\xb3 en honor a Sant Vicent i Sant Llu\xc3\xads. \xc3\x89s en aquest moment quan comencen a organitzar el programa de festes per al proper any._NEWLINE_Normalment el programa de tots els anys s\xc3\xb3n molt similars, ja que el dia 15 del mes es realitza sempre l\'ofrena a la Mare de D\xc3\xa9u dels Desemparats; el dijous per la nit es celebra un concurs de paelles on pot participar tothom. El dissabte per la vesprada t\xc3\xa9 lloc una cavalcada on totes les penyes i altres grups de persones participen. Finalment, el diumenge se celebra la process\xc3\xb3 en honor dels sants nomenats. Tamb\xc3\xa9 es realitzen altres actes, per\xc3\xb2 els dies varien. Aix\xc3\xad, tots els anys es realitza un \xe2\x80\x9cciclo-passeig\xe2\x80\x9d on tots els participants acudeixen a l\'hora i lloc establerts i es recorre amb bicicleta un recorregut; la \xe2\x80\x9cpoal\xc3\xa0\xe2\x80\x9d, acte que consisteix a mullar-se amb l\'ajuda de poals; i el campionat de truc i parx\xc3\xads, on es participa per parelles i en el qual tamb\xc3\xa9 pot participar tothom._NEWLINE_Cal destacar que aquestes festes han patit molts canvis i s\'han anat suprimint actes que eren habituals, com ara la Nit d\'Albades que consistia a realitzar un recorregut per totes les cases de la pedania i anar cantant albades a cada casa, on els propietaris oferien a tots els assistents algun dol\xc3\xa7 i beguda.'